# Štatút Komisie Ministerstva školstva, vedy, výskumu a športu Slovenskej republiky na vyhodnotenie žiadostí o poskytnutie dotácie v oblasti športu

### Úvodné ustanovenie

Tento štatút upravuje podrobnosti o zložení a organizácii práce Komisie Ministerstva školstva, vedy, výskumu a športu Slovenskej republiky na vyhodnotenie žiadostí o poskytnutie dotácie v oblasti športu (ďalej len „komisia“).

### Úlohy komisie

* 1. Komisia je poradným orgánom Ministerstva školstva, vedy, výskumu a športu Slovenskej republiky (ďalej len „ministerstvo“).
	2. Komisia v súlade s § 72 ods. 1 zákona č. 440/2015 Z. z. o športe a o zmene a doplnení niektorých zákonov vyhodnocuje žiadosti o poskytnutie dotácie v oblasti športu (ďalej len „dotácia“) podľa kritérií uvedených v príslušnej výzve na predkladanie žiadostí o poskytnutie dotácie (ďalej len „výzva“) so zohľadnením skutočnosti, ako aktivity uvedené v žiadosti o poskytnutie dotácie plnia cieľ príslušnej výzvy.
	3. Komisia navrhuje ministrovi školstva, vedy, výskumu a športu (ďalej len „minister“) poskytnutie dotácie alebo neposkytnutie dotácie. Pri návrhu na poskytnutie dotácie komisia navrhuje aj výšku dotácie pre jednotlivé žiadosti o poskytnutie dotácie.

### Zloženie komisie

* 1. Komisia má najmenej päť členov, ktorých pre príslušnú výzvu a jej účely vymenúva a odvoláva minister. Členmi komisie sú zamestnanci ministerstva a odborníci v oblasti športu.
	2. Predsedom komisie je štátny tajomník, v ktorého pôsobnosti je oblasť športu.
	3. Členstvo v komisii zaniká
		1. doručením zápisnice zo zasadnutia komisie ministrovi,
		2. skončením štátnozamestnaneckého pomeru s ministerstvom, ak ide o zamestnanca ministerstva,
		3. skončením výkonu funkcie, ktorá sa viaže na funkciu predsedu komisie,
		4. odvolaním aj bez uvedenia dôvodu,
		5. doručením písomného oznámenia o vzdaní sa členstva predsedovi komisie,
		6. obmedzením spôsobilosti na právne úkony,
		7. právoplatnosťou odsudzujúceho rozsudku za úmyselný trestný čin,
		8. smrťou alebo vyhlásením za mŕtveho.
	4. Po zániku členstva v komisii podľa odseku 2 písm. b) až h) minister bezodkladne vymenuje nového člena komisie.
	5. Členstvo v komisii je čestné, dobrovoľné, nezastupiteľné a bez nároku na odmenu.

### Členovia komisie a tajomník komisie

* 1. Predseda komisie
		1. zodpovedá za činnosť komisie,
		2. zvoláva zasadnutie komisie písomnou pozvánkou alebo inou preukázateľnou formou,
		3. vedie zasadnutie komisie,
		4. zodpovedá za objektívnosť pri posudzovaní žiadostí o poskytnutie dotácie,
		5. zodpovedá za vypracovanie zápisnice zo zasadnutia komisie,
		6. predkladá ministrovi návrh na rozdelenie dotácie v členení na návrhy na poskytnutie dotácie a návrhy na neposkytnutie dotácie.
	2. Členovia komisie
		1. zúčastňujú sa zasadnutia komisie,
		2. vyhodnocujú žiadosti o poskytnutie dotácie podľa kritérií uvedených v príslušnej výzve,
		3. sú povinní zachovať mlčanlivosť o všetkých skutočnostiach, o ktorých sa dozvedeli pri výkone svojej funkcie v komisii alebo v súvislosti s ňou, a to aj po skončení svojho členstva.
	3. Tajomníkom komisie je zamestnanec sekcie športu; tajomník komisie nie je členom komisie.
	4. Tajomník komisie
		1. zodpovedá za administratívne a organizačné zabezpečenie činnosti komisie,
		2. vyhotovuje návrh zápisnice zo zasadnutia komisie.

### Zasadnutie komisie

* 1. Zasadnutie komisie zvoláva predseda komisie v spolupráci s tajomníkom komisie.
	2. Tajomník komisie zašle členom komisie pozvánku s uvedením dátumu, miesta a času zasadnutia komisie najmenej tri pracovné dni pred zasadnutím komisie; s pozvánkou sa zasielajú elektronicky aj podklady potrebné pre hodnotenie žiadostí o poskytnutie dotácie.
	3. Účasť členov komisie na zasadnutí komisie je povinná. Ak sa člen komisie nemôže z vážnych dôvodov zúčastniť zasadnutia komisie, je povinný túto skutočnosť oznámiť v dostatočnom časovom predstihu tajomníkovi komisie.
	4. Komisia je uznášaniaschopná, ak je prítomná nadpolovičná väčšina členov komisie. Ak komisia nie je uznášaniaschopná do 30 minút od začiatku zasadnutia komisie, predseda komisie zvolá do piatich pracovných dní nové zasadnutie komisie.
	5. Komisia prijíma svoje závery formou uznesenia, ktoré má pre ministra odporúčací charakter. Uznesenie je prijaté, ak za jeho prijatie hlasuje nadpolovičná väčšina prítomných členov komisie. Člen komisie hlasuje len o žiadostiach o poskytnutie dotácie pre účel, pre ktorý bol vymenovaný. Pri rovnosti hlasov rozhoduje hlas predsedu komisie.
	6. Uznesenie obsahuje návrh na rozhodnutie ministra o
1. poskytnutí dotácie s uvedením jej výšky alebo
2. neposkytnutí dotácie spolu s dôvodom jej neposkytnutia.
	1. Zasadnutia komisie sú neverejné. Na zasadnutí sa môže zúčastniť prizvaná osoba na základe návrhu člena komisie so súhlasom predsedajúceho.
	2. Zo zasadnutia vyhotoví tajomník komisie návrh zápisnice, ktorý schvaľuje a podpisuje predseda komisie. Zápisnica s prezenčnou listinou je súčasťou dokumentácie predkladanej ministrovi. V zápisnici sa uvádzajú
3. uznesenia komisie a prípadné pripomienky členov komisie,
4. zoznam žiadateľov, ktorým sa navrhuje poskytnutie dotácie, a jej výška,
5. zoznam žiadateľov, ktorým sa navrhuje neposkytnutie dotácie, s uvedením dôvodu jej neposkytnutia.
	1. Predseda komisie predloží ministrovi zápisnicu najneskôr do siedmych pracovných dní po skončení zasadnutia komisie.

### Záverečné ustanovenia

Zmeny a doplnenia tohto štatútu sa vykonávajú príkazom ministra.

## Obsah

[Štatút Komisie Ministerstva školstva, vedy, výskumu a športu Slovenskej republiky na vyhodnotenie žiadostí o poskytnutie dotácie v oblasti športu 1](#_Toc3290071)

[Čl. 1 Úvodné ustanovenie 1](#_Toc3290072)

[Čl. 2 Úlohy komisie 1](#_Toc3290073)

[Čl. 3 Zloženie komisie 1](#_Toc3290074)

[Čl. 4 Členovia komisie a tajomník komisie 2](#_Toc3290075)

[Čl. 5 Zasadnutie komisie 2](#_Toc3290076)

[Čl. 6 Záverečné ustanovenia 3](#_Toc3290077)

[Obsah 4](#_Toc3290078)